
[bookmark: TextBodyBegin]Europski parlament,
–	uzimajući u obzir zahtjev za ukidanje imuniteta Ilhanu Kyuchyuku koji je 24. studenoga 2025. podnio glavni europski tužitelj u vezi s istragom koja je u tijeku u pogledu Ilhana Kyuchyuka i koji je objavljen na plenarnoj sjednici 15. prosinca 2025., 
–	uzimajući u obzir saslušanje Ilhana Kyuchyuka 3. lipnja 2026. u skladu s člankom 9. stavkom 6. Poslovnika,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja[footnoteRef:1], a posebno njezin članak 29. stavak 2., [1:  	SL L 283, 31.10.2017., str. 1., ELI: http://data.europa.eu/eli/reg/2017/1939/oj.] 

–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019.[footnoteRef:2], [2:  	Presuda Suda od 21. listopada 2008., Marra/De Gregorio i Clemente, C 200/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.; Presuda Suda od 19. prosinca 2019., Junqueras Vies, C-502/19, ECLI:EU:C:2019:1115.] 

–	uzimajući u obzir članak 70. stavak 1. Ustava Republike Bugarske,
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0194/2026),
A.	budući da je glavni europski tužitelj 24. studenoga 2025. podnio zahtjev za ukidanje imuniteta Ilhanu Kyuchyuku, zastupniku u Europskom parlamentu izabranom u Bugarskoj, u vezi s istragom više navodnih kaznenih djela koja se dotiču zlouporabe sredstava Unije koja je u tijeku;
B.	budući da je prema navodima iz zahtjeva u istrazi koju je u Bugarskoj proveo delegirani europski tužitelj navodno utvrđeno da su svi lokalni asistenti Ilhana Kyuchyuka radili u uredima kojima je upravljala nacionalna politička stranka, pri čemu je većinu troškova povezanih s radom snosila ta stranka, a Ilhan Kyuchyuk im je navodno samo isplaćivao plaće; budući da se također tvrdi da su mnogi lokalni asistenti obnašali javne funkcije u toj stranci, za što su primali zasebne naknade; budući da se istraga odnosi na razdoblje dulje od deset godina;
C.	budući da prema zahtjevu navodne činjenice mogu činiti kaznena djela „prijevare koja nije povezana s javnom nabavom – lažne/netočne/nepotpune izjave/dokumenti”, kao i pronevjere sredstava Unije i korupcije, kaznena djela kažnjiva na temelju članka 248.a bugarskog Kaznenog zakona; budući da se zahtjev odnosi i na „uključenost u djela protiv suvereniteta i sigurnosti Europske unije”;
D.	budući da je Ilhan Kyuchyuk izabran u Europski parlament na europskim izborima u svibnju 2014., ponovno izabran u svibnju 2019. i zatim ponovno u lipnju 2024. te da je stoga u vrijeme navodnog počinjenja kaznenih djela bio zastupnik u Europskom parlamentu;
[bookmark: _Hlk232158221]E.	budući da se u članku 8. Protokola br. 7 o povlasticama i imunitetima Europske unije utvrđuje da članovi Europskog parlamenta ne mogu biti podvrgnuti nikakvom obliku ispitivanja, zadržavanja ili sudskog postupka zbog izraženih mišljenja ili glasovanja pri obnašanju svojih dužnosti;
F.	budući da navodna kaznena djela i zahtjev za ukidanje imuniteta Ilhanu Kyuchyuku koji je uslijedio nisu povezani s njegovim izraženim mišljenjem ili glasanjem pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;
G.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije, tijekom zasjedanja Europskog parlamenta, njegovi zastupnici na državnom području svoje države uživaju imunitet priznat zastupnicima u parlamentu te države;
H.	budući da članak 70. stavak 1. Ustava Republike Bugarske predviđa da „zastupnik u Nacionalnoj skupštini ne može biti podvrgnut zadržavanju ili kaznenom progonu osim zbog počinjenja kaznenog djela, u kojem je slučaju potrebno odobrenje Nacionalne skupštine ili, ako ona ne zasjeda, njezina predsjednika”;
I.	budući da je svrha imuniteta iz Protokola br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
J.	budući da parlamentarni imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika već jamstvo neovisnosti Parlamenta kao cjeline i njegovih zastupnika;
K.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:3]; [3:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

L.	budući da je zahtjev za ukidanje imuniteta podnio glavni europski tužitelj nakon istrage delegiranog europskog tužitelja u Bugarskoj; budući da je javno poznato da je bugarski europski tužitelj privremeno suspendiran u ožujku 2025. dok traje istraga o mogućim povredama dužnosti i budući da je u veljači 2026. kolegij Ureda europskog javnog tužitelja proglasio bugarskog europskog tužitelja krivim za tešku povredu dužnosti; budući da je, kako je navedeno u zahtjevu za ukidanje imuniteta, Ilhan Kyuchyuk član bugarske političke stranke Pokret za prava i slobode; budući da se čini da je Ilhana Kyuchyuka u Bugarskoj napao politički protivnik iz te stranke u vezi sa stanjem u toj stranci, koje je Ilhan Kyuchyuk javno osudio; budući da se čini da je Ilhan Kyuchyuk bio meta neutemeljenih optužbi i napada u Bugarskoj u vrijeme kada je bio predložen da postane predsjednik Odbora za pravna pitanja Europskog parlamenta; budući da se čini da je bio izložen izrazito nerazmjernim antikorupcijskim provjerama u Bugarskoj, ali nikad nisu pronađene nepravilnosti; 
M.	budući da ozbiljne sumnje u pogledu zahtjeva za ukidanje imuniteta nakon nalaza o teškoj povredi dužnosti bugarskog europskog tužitelja, pod čijim je nadzorom vođena istraga na temelju koje je podnesen zahtjev, u kombinaciji s kontekstom u kojem je zahtjev podnesen, očiglednom nepreciznošću činjenica koje se ispituju i navodnih kaznenih djela kako su predstavljena u zahtjevu, kao i nerazmjeran utjecaj na ugled, čine niz ozbiljnih i objektivnih naznaka da je istraga možda pokrenuta kako bi se namjerno kompromitiralo Ilhana Kyuchyuka; 
N.	budući da se stoga čini da je riječ o slučaju u kojem se može pretpostaviti da postoji fumus persecutionis, tj. da je svrha sudskog postupka naštetiti političkoj aktivnosti Ilhana Kyuchyuka kao zastupnika u Europskom parlamentu, a time i neovisnosti Parlamenta;
1.	odlučuje ne ukinuti imunitet Ilhanu Kyuchyuku;
2.	nalaže svojoj predsjednici da ovu Odluku i izvješće nadležnog odbora odmah proslijedi Uredu europskog javnog tužitelja i Ilhanu Kyuchyuku.

